
2D k-ε és 3D LES turbulencia modellek összehasonlítása mágnesesen kevert Ga-In olvadék numerikus szimulációja során

Fémek és ötvözeteik kristályosodása során különböző áramlások is jelen vannak, jelentősen befolyásolva a kristályosodó szerkezetet és ezzel a termék fizikai, hőtani, elektromos, stb. tulajdonságait. Ezen áramlások összetettségüknél fogva nehezen vizsgálhatóak ipari környezetben. Éppen ezért építette meg az MTA-ME Anyagtudományi Kutatócsoport MHD (magnetohidrodinamikai) keverővel ellátott kristályosító berendezését, melynek segítségével hengeres mintadarabokon vizsgálják az áramlások kristályosodásra gyakorolt hatását. A rendszer leegyszerűsítése lehetővé teszi a komolyabb áramlások megértését is.
A numerikus szimulációkban nagy kihívást jelent a turbulencia modellezése. Számos numerikus megoldási módszert kifejlesztettek. Ilyenek például a RANS k-ε (Reynolds Averaged Naviuer-Stokes k-ε) és a LES (Large Eddy Simulation). A k-epszilon modell a sebességek átlagos értékét összeadja az ingadozások értékével és így határozza meg a sebességek értékét, továbbá a turbulens kinetikus energiát (k) és a turbulens elnyelődési szintet (ε). A LES kettéválasztja az áramlási teret – egy bizonyos konstanstól függően képzi a nagyörvények és a kisörvények skáláját – a nagy örvények skáláját közvetlenül számítja, míg a kisörvényeket SGS (Subgrid Scale) modell segítségével szimulálja.
Jelen értekezés 2D RANS k-ε és 3D LES modellek eredményeinek összehasonlításával foglalkozik a kísérleti kristályosító berendezésben kialakuló áramlás vizsgálatán keresztül 75,5%Ga-24,5%In fémolvadék esetén. Az ötvözet valós mérések elvégzéséhez kiválóan alkalmas volt, mivel szobahőmérsékleten olvadék állapotú. A mért és szimulált szögsebesség értékek összehasonlításával a modellek pontossága is górcső alá kerül.



